РЕШЕНИЕ ЗА ИЗПЪЛНЕНИЕ НА КОМИСИЯТА
от 18 декември 2014 година
за изменение на Решение за изпълнение 2014/833/ЕС относно някои защитни мерки във връзка с появилите се наскоро огнища на високопатогенна инфлуенца по птиците от подтип H5N8 в Нидерландия
(нотифицирано под номер C(2014) 9741)
(само текстът на нидерландски език е автентичен)
(текст от значение за ЕИП)
(2014/939/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
След уведомлението от страна на Нидерландия за поява на огнище на високопатогенна инфлуенца по птиците от подтип H5N8 в стопанство за кокошки носачки в Hekendorp, провинция Utrecht, на 16 ноември 2014 г. беше прието Решение за изпълнение 2014/808/ЕС на Комисията (3).
(2)
В Решение за изпълнение 2014/808/ЕС се предвижда, че предпазните и надзорните зони, създадени в Нидерландия в съответствие с Директива 2005/94/ЕО на Съвета (4), трябва да включват най-малко зоните, посочени като предпазни и надзорни зони в приложението към посоченото решение за изпълнение.
(3)
Временните защитни мерки, въведени вследствие на появата на огнище в Hekendorp в Нидерландия, бяха разгледани в рамките на Постоянния комитет по растенията, животните, храните и фуражите на 20 ноември 2014 г. Мерките бяха потвърдени и приложението към посоченото решение за изпълнение бе изменено с Решение за изпълнение 2014/833/ЕС на Комисията (5), за да се вземе предвид създаването на предпазните и надзорните зони около новите огнища в Ter Aar и Kamperveen, в които са наложени ветеринарни ограничения в съответствие с Директива 2005/94/ЕО.
(4)
На 30 ноември 2014 г. бе потвърдено още едно огнище в стопанство за домашни птици в Zoeterwoude, Zuid-Holland. Незабавно бяха предприети необходимите мерки съгласно Директива 2005/94/ЕО, включително създаване на предпазни и надзорни зони.
(5)
С цел да се предотврати излишното затрудняване на търговията в рамките на Съюза и да се избегне рискът от налагането от трети страни на необосновани бариери за търговията, е необходимо предпазните и надзорните зони, създадени поради новото огнище в Нидерландия, да бъдат определени на равнището на Съюза в сътрудничество с посочената държава членка и да се установи продължителността на това разделяне на зони.
(6)
Поради това Решение за изпълнение 2014/833/ЕС следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Решение за изпълнение 2014/833/ЕС се изменя в съответствие с приложението към настоящото решение.
Член 2
Адресат на настоящото решение е Кралство Нидерландия.
Съставено в Брюксел на 18 декември 2014 година.